揸正嚟做！阿特蘭大贏波 踢羅馬出歐聯
2024年05月27日 09:03
東網電視
更多新聞短片
阿特蘭大今季表現神勇。(Getty Images)
周一(27日)凌晨意甲最後一輪，焦點落喺羅馬身上，佢哋要寄望阿特蘭大失分先有踢歐聯希望，同時亦掌握對手安玻里護級命運。最終羅馬作客1比2輸畀安玻里，送對手「上岸」，而阿特蘭大亦揸正嚟做，主場3比0大勝拖連奴，成功殺入前4名，意味排第6位嘅羅馬未能以替補身份出戰歐聯。
由於阿特蘭大上周拎到歐霸冠軍，已肯定下季出戰歐聯，如果佢哋最後排聯賽第5，個歐聯席位就會轉讓畀第6位，但阿特蘭大今場大勝之後，成功超越博洛尼亞升上第4，呢個結局令博洛尼亞以意甲今季賺返嚟嘅「歐聯第5席」身份踢歐聯，而聯賽前4名資格係唔可以轉讓畀同聯賽球隊，所以羅馬只能出戰歐霸盃。
由於阿特蘭大之前踢歐霸盃，主場對費倫天拿嘅補賽要喺6月3日凌晨進行，成為今季意甲真正「煞科戰」，不過呢場對形勢全無影響，國際米蘭、AC米蘭、祖雲達斯、阿特蘭大同博洛尼亞會踢下季歐聯；羅馬出戰歐霸盃；拉素就會出戰歐協聯；費辛隆尼、薩斯索羅同沙蘭力坦拿則要降班。